stanford-oval/wikipedia huggingface dataset:
Protestantismi
Tausta

Ranskassa 1500-luvun alku- ja keskivaiheilla toimineiden reformaattoreiden eli uskonpuhdistajien lisäksi yksi merkittävimmistä protestantismin syntyyn vaikuttaneista henkilöistä oli saksalainen augustinolaismunkki Martti Luther. Luther arvosteli erityisesti katolisen kirkon korruptiota sekä uskonopin ja hurskauselämän useita kohtia. Erityisen kriittinen hän oli kirkon harjoittamaa anekauppaa kohtaan. Lutherin ja hänen työtovereittensa ympärille syntyneen liikkeen tarkoituksensa ei ollut synnyttää uutta kirkkoa vaan uudistaa katolisen kirkon käytäntöjä, jotka reformaattorit ymmärsivät Raamatun vastaisiksi. Protestiliike sai tukea kansalta ja paikallisten ruhtinaskuntien johtajilta. Sen sijaan katolisen kirkon hierarkia ei tunnustanut uudistustarpeita vaan erotti reformaattorit kirkon yhteydestä.
Tämän seurauksena syntyivät luterilainen ja reformoitu eli Jean Calvinin mukaan kalvinistinen kirkko. Luterilaista ja reformoitua kirkkoa kutsutaan toisinaan myös evankelisiksi kirkoiksi erityisesti Saksassa. Brittein saarilla valtiovalta perusti anglikaanisen kirkon. Sen jumalanpalveluselämässä on katolisen kirkon piirteitä, mutta kirkon oppi on protestanttinen.
Uskonpuhdistuksen keskeiset periaatteet ovat raamattuperiaate ja uskonperiaate. Raamattuperiaatteen eli muotoperiaatteen mukaan ”Raamattu on kristityn uskon ja elämän ylin ohje” (lat. sola scriptura). Uskonperiaatteen eli sisältöperiaatteen mukaan ”Ihminen pelastuu yksin uskosta, yksin armosta” (lat. sola fide, sola gratia). Protestantismi korosti Jumalan tuonpuoleisuutta ja ihmisen perisyntiä. Se hylkäsi ripin sakramenttina ja luostarilaitoksen, supisti jumalanpalvelusmenoja ja painotti saarnan kuuntelemista ja yksilön moraalia. Käsitys, että yksilö voi omakohtaisesti tulkita Raamattua, johti protestantismille ominaiseen uusien lahkojen syntyyn.
Historia > Kalvinismin ja luterilaisuuden eroavaisuudet

Reformaation kannattajien välille muodostui melko nopeasti keskinäisiä oppiin liittyviä erimielisyyksiä, joiden seurauksena protestantismi jakautui Manner-Euroopassa kalvinistiseen eli reformoituun ryhmään (Ranska, Sveitsi, Alankomaat) ja luterilaiseen ryhmään. Reformoitujen kirkkojen johtohenkilöitä olivat Ulrich Zwingli ja Jean Calvin. Ranskan protestantit eli hugenotit kuuluivat reformoituun ryhmään.
Reformoitu kirkko vaati luterilaista suuntausta jyrkempää uskonopin ja uskonnollisten muotojen karsimista. Kun luterilaisten mukaan voitiin säilyttää se, mikä ei ole suoranaisesti Raamatun vastaista, reformoidun periaatteen mukaan tuli hylätä se, mistä ei ollut nimenomaista Raamatun vahvistusta. Reformoiduista kirkkorakennuksista poistettiin yleisesti kuvat ja alttarit. Reformoitu kirkko suhtautui myös kriittisesti piispan virkaan ja sen presbyteerinen siipi hylkäsi piispanviran kokonaan. Reformoitujen ja luterilaisten välille syntyi kiistaa myös sakramenttikäsityksestä. Kun luterilaisten mukaan Kristuksen ruumis ja veri on ehtoollisessa todella, mutta salatusti läsnä, reformoitujen mukaan ehtoollisessa on Kristuksen ruumis läsnä vain symbolisesti tai hengellisesti.
Samoin armo-opista syntyi erimielisyyttä. Calvin päätyi niin sanottuun kaksinkertaiseen predestinaatio-oppiin, jonka mukaan tietyt ihmiset on Jumalan kaikkitietävän viisauden nojalla ennalta määrätty kadotukseen ja toiset pelastukseen. Luther taas omaksui reformoidun ja katolisen näkemyksen välimuodon, jonka mukaan ihminen on ennalta määrätty pelastukseen, muttei kadotukseen. Reformoidussa kirkossa syntyi myöhemmin 1500-luvulla hollantilaisen rovasti Jacobus Arminiuksen vaikutuksesta arminolainen siipi, joka hylkäsi predestinaation vedoten Jumalan tahtoon pelastaa kaikki ihmiset (1. Tim. 2:4) ja opetti ihmisen vapaan tahdon valintaa pelastuksen suhteen evankeliumia kuultaessa.
Historia > Anglikaaninen kirkko

Pari vuosikymmentä Manner-Euroopan reformaation jälkeen Brittein saarilla syntyi kuninkaan vaikutusvallan tuloksena anglikaaninen kirkko. Anglikaanikirkko on säilyttänyt liturgisessa elämässä monia katolisen kirkon piirteitä, mutta kirkon oppi on protestanttinen. Anglikaaninen kirkko pitää suuressa arvossa kirkon perinnettä ja se on säilyttänyt historiallisen piispuuden katkeamattomana.
Historia > Muita suuntauksia

Protestanttiset kirkot ovat myöhemmin jakautuneet lukuisiin uusiin kirkkokuntiin. Reformaatiossa syntyi myös pienempiä liikkeitä, jotka katkaisivat lähes kaikki siteet katolisen kirkon tapoihin ja perinteeseen. Tällaisia olivat muun muassa anabaptistit sekä kolminaisuusopin vastustajat eli antitrinitaarit. 1600-luvulla  Englannin puritaanit pyrkivät seurakuntalaisten elämän puhtauteen. Anglikaanikirkosta irtautuivat 1600-luvulla upotuskastetta korostava baptismi, sakramentit hylkäävät kveekarit ja paikallisseurakuntaa korostava kongregationalismi. 1700-luvulla pietisminä tunnettu herätysliike muodosti Euroopan kirkkoihin sisäisiä ryhmittymiä. Englannissa pietistinen herätys vaikutti John Wesleyn metodismin syntyyn. 1800-luvulla kehittyivät vapaakirkolliset yhteisöt eli vapaat suunnat.
Anglikaaninen kirkko on korostanut muista protestanttisista kirkoista poikkeavaa luonnettaan, vaikka se onkin erillinen katolisesta kirkosta. Protestantismin toisena äärilaitana ovat monet reformoidun kirkon oppien pohjalta syntyneet liikkeet. Jotkut näistä liikkeistä, kuten mormonit ja Jehovan todistajat, ovat edenneet kristinuskon rajoille tai ulkopuolelle. Helluntaiherätys syntyi 1900-luvun alussa Yhdysvalloissa baptismin ja metodismin pohjalta. 1960-luvulla helluntailaisuuden rinnalle syntyi karismaattinen liike, joka ylitti kirkkokuntien rajat.
Valistuksen ajalla syntyi vapaamielinen teologinen suuntaus, joka kehittyi seuraavalla vuosisadalla entistä enemmän yksilöä korostavaksi moraaliopiksi. Uskontoa alettiin pitää yksityisasiana ja kirkko alettiin nähdä ennen kaikkea elämänkaaren seremonioiden hoitajana. Kirkon merkitystä kasvatuksessa ja yhteiskunnassa saatettiin myös arvostaa. Tätä näkemystä edustivat uusprotestanttiset teologit, kuten David Strauss, Friedrich Schleiermacher ja Adolf von Harnack.
1900-luvun lopulta alkaen konservatiiviset ja fundamentalistiset kirkot ovat Yhdysvalloissa jossain määrin voimistuneet. Poliittisesti tämä on näkynyt kristillisen oikeiston vaikutusvallan kasvuna. Esimerkiksi Billy Graham vaikutti laajasti Yhdysvaltain ulkopuolella. Evankelioimisliikkeet ovat nousseet muun muassa television välityksellä merkittäviksi vaikuttajiksi.
Kannatus ja tukialueet

Protestantismi on katolilaisuuden jälkeen kristinuskon toiseksi suurin suuntaus. Protestanttisiin kirkkoihin kuului vuonna 2004 noin kolmannes kaikista kristityistä. Pohjois-Euroopan ja anglosaksisen Pohjois-Amerikan lisäksi protestanttisten kirkkojen vahvinta kannatusaluetta ovat Australia, Tyynenmeren alue ja Saharan eteläpuolinen Afrikka – erityisesti Englannin ja Saksan entiset siirtomaat. Perinteisten kirkkojen lisäksi isäksi uusilla evankelisilla liikkeillä on satoja miljoonia kannattajia.
Yhdysvalloissa protestantteja on noin 40 prosenttia väestöstä. Pohjoismaissa luterilaiset kirkot ovat olleet vahvoja, mutta sekularisaatio on kuitenkin Pohjoismaissa ja Britanniassa voimakasta. Saksassa protestantteja on noin 30 prosenttia väestöstä. Euroopan unionin väestöstä protestanteiksi tunnustautuu Eurobarometrin mukaan noin yhdeksän prosenttia.
Eri protestanttisilla suuntauksilla on arviolta seuraavat määrät kannattajia:
Helluntailaisia 279 miljoonaa
Baptisteja 100 miljoonaa
Anglikaaneja 80 miljoonaa
Reformoituja 80 miljoonaa (mukaan lukien reformoidut kirkot, presbyteerinen kirkko ja yhdistynyt kirkko).
Luterilaisia 77 miljoona
Metodisteja 60–80 miljoonaa
Adventisteja 22 miljoonaa
Protestantismin suuntaukset jäävät siis jälkeen katolilaisuudesta, jolla on 1256 miljoonaa kannattajaa. Ortodoksisuudella on yli 295 miljoonaa kannattajaa. Helluntailaisuus, baptismi ja kalvinilaisuus ovat levinneet laajasti eri puolille maailmaa eri kansanryhmien keskuuteen. Sen sijaan luterilaisuutta on professori Risto Saarinen luonnehtinut ”valkoisen keskiluokan, tai Afrikan maissa mustan keskiluokan” uskonnoksi.
Aiheesta muualla

Kuvia tai muita tiedostoja aiheesta Protestantismi Wikimedia Commonsissa
Martin Luther ja Jean Calvin saksalaisen kirkon lasimaalauksessa. Saksan evankelinen kirkko on paikallisten luterilaisten ja reformoitujen kirkkojen yhteenliittymä.
Luterilainen alttari Saksassa.
Bethesda Temple Apostolic Church Ohiossa.
Protestanttisen enemmistön maat vuonna 2010.
Protestantismin kannatusalueet vuonna 2010.
Protestantismin kannatus Saksassa vuonna 2011 on kuvattu kartassa sinisellä.
Tohtori tuli kaupunkiin

| Tohtori tuli kaupunkiin> Dr. Quinn, Medicine Woman |
| --- | --- |

Tyyli:  draama
Kestoaika:  45min (jakso)
Luoja(t):  Beth Sullivan
Pääosissa:  Jane Seymour Joe Lando Chad Allen Erika Flores (1993-95) Jessica Bowman(1995-1998) Shawn Toovey
Alkuperämaa:  Yhdysvallat
Alkuperäiskieli:  englanti
Verkko:  CBS MTV3 Nelonen
Esitetty:  1. tammikuuta 1993 – 16. toukokuuta 1998
Jaksoja:  150, sekä kaksi tv-elokuvaa
Aiheesta muualla
IMDb 
Tohtori tuli kaupunkiin (Dr. Quinn, Medicine Woman) on suosittu ja lukuisia Emmy-palkintoja voittanut yhdysvaltalainen draamasarja. Sarjaa esitettiin CBS:llä kuuden kauden ja 150 jakson verran. Sen ensiesitys Yhdysvalloissa oli 1. tammikuuta 1993 ja viimeinen jakso nähtiin 16. toukokuuta 1998. Sarjan pääosia näyttelivät Jane Seymour, Joe Lando, Chad Allen, Erika Flores (myöhemmin Jessica Bowman) ja Shawn Toovey. Sarjasta on tehty myös kaksi televisioelokuvaa.
Sarja kertoo 1800-luvulla Bostonista pieneen villin lännen kaupunkiin muuttavasta Michaela Dr. "Mike" Quinnista, joka on isänsä kannustamana hankkinut lääkärin koulutuksen yhteiskunnan asettamista rajoituksista huolimatta. Michaelan elämä mutkistuu kun saa huolehdittavakseen kolme orpolasta.
Myrsky (etunimi)

| Myrsky |
| --- | --- |
Nimipäivä:   
– suomenkielinen:  –
– ruotsinkielinen:  –
– ortodoksinen:  –
Vastineita eri kielissä:  mm. englannin Storm
Nimen alkuperä:  suomen myrsky
Infobox OKNimi-testi OK: 
Myrsky on suomalainen etunimi, joka on sekä naisen että miehen nimi. Se pohjautuu suomen kielen sanaan myrsky, joka tarkoittaa hyvin voimakasta tuulta.
Digi- ja väestötietoviraston mukaan Myrsky on annettu Suomessa etunimeksi yli kolmellesadalle henkilölle. Suurin osa heistä on syntynyt 2000–2010-luvuilla, jolloin luontoaiheiset, suomenkieliset ja yksilöllisyyttä korostavat nimet ovat olleet trendikkäitä.
Myrskyllä ei ole virallista suomenkielistä nimipäivää. Hevosten nimipäiväkalenterissa Myrskyn nimipäivä on 10. marraskuuta.
Aiheesta muualla

Etunimien taivutus: Myrsky (Kotimaisten kielten keskuksen verkkojulkaisu)
Kiinalainen astrologia

Kiinalaisella astrologialla on pitkä historia, jonka aikana on kehitetty lukemattomia menetelmiä. Nykyään tärkeimmät menetelmät perustuvat jiazi-kalenterin ja aurinko- tai kuukalenterin yhdistämiseen.  Vanhemmat astrologian muodot perustuvat auringon, kuun ja planeettojen liikkeiden seuraamiseen.  Vanhimmat säilyneet viralliset kalenterit (Xia-kalenterit) kuvasivat auringon, kuun ja tähtien liikettä eri tähtikuvioiden (宿, pinyin: xiù) läpi.
Tähtikartta n. vuodelta 700, Dunhuangin arkisto
Astrologiset menetelmät

Viiden tähden astrologia
Seitsemän oikeaa, neljä ylimääräistä (七正四餘 qizheng-siyu)
28 tähtikuviota (二十八宿 èrshíbā xiù)
Neljän pilarin astrologia (四柱 sizhu) eli kahdeksan merkkiä (八字 bazi)
Keisaritähden astrologia (perinteinen: 紫微斗數; yksinkertaistettu: 紫微斗数 ziweidoushu)
Guolaon tähtikoulu (果老星宗 guǒlǎoxīngzōng)
12 päivystävää virkamiestä (建除 jiànchú)
Kolmen sukupolven kirja (三世書 sānshìshū)
Yhdeksän tähden kohtalon analyysi (九星命理 jiǔxīng-mìnglǐ)
Astrologiset menetelmät > Viiden tähden astrologia

Viiden tähden astrologia perustuu viiden planeetan, Merkuriuksen, Venuksen, Marsin, Jupiterin ja Saturnuksen liikkeisiin.
Kiinalaiset nimesivät planeetat viiden elementin mukaan.  On luultavaa, että elementtien värit on annettu planeettojen värien mukaan.
Merkurius - Vesitähti (水星, shuǐxīng)
Venus - Metallitähti (金星, jīnxīng)
Mars - Tulitähti (火星, huǒxīng)
Jupiter - Puutähti (木星, mùxīng)
Saturnus - Maatähti (土星, tǔxīng)
Astrologiset menetelmät > Seitsemän oikeaa, neljä ylimääräistä

Seitsemän oikeaa ovat aurinko, kuu ja viisi planeettaa.  Siitä, mitä neljä ylimääräistä ovat, esitetään eri teorioita.
Astrologiset menetelmät > Neljän pilarin astrologia

Nykyään yleisimmin käytetty kiinalaisen astrologian muoto on kahdeksan merkin (八字 bazì) eli neljän pilarin (四柱 sìzhù) astrologia.  Ihmisen syntymäajan mukaan hänelle lasketaan vuoden, kuukauden, päivän ja tunnin taivaallinen runko ja maallinen oksa.  Näiden kahdeksan merkin perusteella nähdään viitteitä ihmisen luonteesta sekä hänen kohtalostaan ja onnestaan.
Tang-dynastian (618 – 907). aikana elänyttä oppinutta Li Xuzhongia pidetään bazin isänä. Neljän pilarin astrologian kehityksessä tapahtui käänteentekevä muutos, kun Xu Ziping (徐子平) kehitti neljän pilarin teoreettisen perustan ja teki huomattavia muutoksia tapaan, jolla karttaa tulkitaan.  Siksi menetelmää kutsutaan myös nimellä Ziping-bazi.  Ehkä merkittävin uudistus oli käyttää päivän runkoa kuvaamaan ihmistä aikaisemman vuosioksan (vuosieläimen) sijasta.  Tämän voi katsoa heijastavan halua nähdä ihminen yksilönä eikä osana suurta joukkoa.
Neljän pilarin ammattilaisissa on kaksi toisistaan erottuvaa ryhmää, tutkijat (學院派 xuéyuànpài) ja tulkitsijat (ennustajat, 江湖派 jiānghúpài, jokien ja järvien koulukunta).  Xu Ziping (徐子平) oli tutkijoiden koulukunnan perustaja, joka eri lähteiden mukaan vaikutti joko Viiden dynastian (907 - 960) tai Song-dynastian (960 – 1279) aikana.  Hän uudisti sekä menetelmiä että tulkintatapoja.  Hänen työnsä inspiroi muita tutkijoita, jotka jatkoivat menetelmän systemaattista analysointia ja  julkaisivat töitään, joiden pohjalta myöhemmät tutkijat saattoivat jatkaa.
Tulkitsijat ovat yleensä vähemmän koulutettuja henkilöitä, usein alimmista kansankerroksista.  Heille astrologian avulla ennustaminen on toimeentulo.  Tavallisesti ennustajat oppivat taitonsa yksinkertaisia muistisääntöjä mieleensä painamalla ja käytännön kautta.  Tämän menetelmän yleisyydestä ja ammatinharjoittajien tasosta kertoo se, että alalla on paljon  "sokean menetelmiä", ts. muistisäännöt ovat niille, joilla ei ole lukutaitoa, ja ammatti sopii niille, joista ei ole muuhun.  Tämän ammattikunnan harjoittajat käyttävät usein kuukalenteria yhdessä jiazi-kalenterin kanssa, koska kuukalenteri on ihmisten jokapäiväisessä käytössä ja näin vähemmän koulutettujen ammatinharjoittajien mielestä luonnollinen kalenteri.   Myös kadunmies käyttää jiazi-kalenteria kuukalenterin kanssa. Tavalliset kiinalaiset, joilla ei ole syytä tarkemmin opiskella eri ajanlaskuihin liittyviä asioita, yhdistävät ne luovasti.  Oikeaoppinen Ziping-bazi pohjaa jiazi-kalenterin ja aurinkokalenterin yhdistelmälle.
Astrologiset menetelmät > Neljän pilarin astrologia > Eläinmerkit

Jo varhain maalliset oksat rinnastettiin eläinjärjestelmään, jonka oletetaan tulleen Kiinaan turkkilais-mongolialaisilta kansoilta.  Eläimiin perustuvista luonnehdinnoista on todisteita ajalta 200-300 eaa., mutta niissä eläimiä ei ole vielä liitetty maallisiin oksiin vaan niillä kuvataan rikollisten ominaisuuksia.  Uskotaan, että 600-luvulta lähtien vaeltavat buddhalaiset munkit edesauttoivat eläinhoroskooppien leviämistä ansaitessaan elantonsa ennustamalla tavalliselle kansalle.  Vaeltavilla munkeilla ei ollut yleensä niin korkeaa koulutusta, että he olisivat pystyneet tekemään tarkempia astrologisia laskelmia, joten syntymävuoden perusteella oli helpointa tehdä ennusteita.
Astrologiset menetelmät > Neljän pilarin astrologia > Vuosipilari

Bazissa käytettävä kiinalainen kalenterivuosi on aurinkovuoden ja jiazi-kelenterin yhdistelmä.  Populaarijulkaisuissa maallisten oksien sijasta käytetään niitä vastaavia eläimiä.  Lännessä jätetään usein taivaallisen rungon elementti mainitsematta eläinmerkin yhteydessä.
Runko-oksa -parit muodostavat 60 erilaista yhdistelmää, joita kutsutaan myös nimellä pilari. Näin vuosi, jolla on sama pilari, toistuu 60 vuoden välein.
4. helmikuuta 2008 alkoi kiinalainen maarotan vuosi. Edellisen kerran maarotan vuosi oli 1948.
Neljän pilarin astrologia käyttää kiinalaista aurinkokalenteria. Vuosi ja kuukaudet vaihtuvat sen mukaan.  Tätä ei useissa länsimaissa julkaistuissa horoskoopeissa oteta huomioon.
Rotta (鼠 shǔ):  1900, 1912, 1924, 1936, 1948, 1960, 1972, 1984, 1996, 2008
Härkä (牛 niú):  1901, 1913, 1925, 1937, 1949, 1961, 1973, 1985, 1997, 2009
Tiikeri (虎 hǔ):  1902, 1914, 1926, 1938, 1950, 1962, 1974, 1986, 1998, 2010
Jänis (兔 tù):  1903, 1915, 1927, 1939, 1951, 1963, 1975, 1987, 1999, 2011
Lohikäärme (龍 lóng):  1904, 1916, 1928, 1940, 1952, 1964, 1976, 1988, 2000, 2012
Käärme (蛇 shé):  1905, 1917, 1929, 1941, 1953, 1965, 1977, 1989, 2001, 2013
Hevonen (馬 mǎ):  1906, 1918, 1930, 1942, 1954, 1966, 1978, 1990, 2002, 2014
Vuohi (羊 yáng):  1907, 1919, 1931, 1943, 1955, 1967, 1979, 1991, 2003, 2015
Apina (猴 hóu):  1908, 1920, 1932, 1944, 1956, 1968, 1980, 1992, 2004, 2016
Kukko (雞jī):  1909, 1921, 1933, 1945, 1957, 1969, 1981, 1993, 2005, 2017
Koira (狗 gǒu):  1910, 1922, 1934, 1946, 1958, 1970, 1982, 1994, 2006, 2018
Sika (豬 zhū):  1911, 1923, 1935, 1947, 1959, 1971, 1983, 1995, 2007, 2019
Astrologiset menetelmät > Neljän pilarin astrologia > Kuukausipilari

Kuukausimerkki määräytyy aurinkokalenterin mukaisen syntymäkuukauden mukaan. Ammattiastrologeille se edustaa mm. vanhempien ja sisarusten muodostamaa perhettä.  Yleisellä tasolla se hallitsee myös ihmisen ikävuosia 15-31.
tammikuu - härkä
helmikuu - tiikeri
maaliskuu - jänis
huhtikuu - lohikäärme
toukokuu - käärme
kesäkuu - hevonen
heinäkuu - vuohi
elokuu - apina
syyskuu - kukko
lokakuu - koira
marraskuu - sika
joulukuu - rotta
Astrologiset menetelmät > Neljän pilarin astrologia > Päiväpilari

Päivämerkki määritetään jiazi-kalenterin avulla.  Sen löytää helpoimmin netissä tarjolla olevien neljän pilarin laskentaohjelmien avulla.
Päivän taivaallinen runko eli päivänmestari on vuoden maallisen oksan (eläimen) ohella kartan tärkein elementti, koska se edustaa henkilöä itseään ja kaikki muu kartassa suhteutetaan siihen.  Sen alla olevaa maallista oksaa kutsutaan ammattiastrologiassa avioliittopalatsiksi.
Päiväpilari hallitsee ihmisen ikävuosia 31-47.
Astrologiset menetelmät > Neljän pilarin astrologia > Tuntipilari

Tuntimerkki saadaan syntymähetken kiinalaisesta tunnista.  Kiinalainen tunti vastaa kahta länsimaista tuntia, joten vuorokaudessa on 12 tuntia.  Standardiajan mukainen syntymäaika pitää muuttaa paikalliseksi ajaksi.  Jos syntymähetki on lähellä kahden tunnin rajaa, on hyvä käyttää tunnin tarkistamiseen neljän pilarin laskentaohjelmaa, joka sisältää pituusastefunktion.  Joskus tarkkuuden puute voi tuottaa myös virheellisen päivän, kuukauden tai vuoden, jos tunti on vuorokauden, kuukauden tai vuoden rajalla.
Ammattiastrologi lukee tuntipilarista mm. seksielämään, lapsiin, vanhuuteen ja työhön liittyviä asioita.  Tunti kattaa ihmisen loppuelämän ikävuodesta 47 eteenpäin.
Kellonajat (todellista aikaa):
23-01 rotta
01-03 härkä
03-05 tiikeri
05-07 jänis
07-09 lohikäärme
09-11 käärme
11-13 hevonen
13-15 vuohi
15-17 apina
17-19 kukko
19-21 koira
21-23 sika
Helsingissa syntyneelle henkilölle ajat viittaavat :
| --- | --- |
Normaaliaika : Kesäaika 
 23:20 - 01:19: rotta  01:20 - 03:19: härkä  03:20 - 05:19: tikkeri  05:20 - 07:19: jänis  07:20 - 09:19: lohikäärme  09:20 - 11:19: käärme  11:20 - 13:19: hevonen  13:20 - 15:19: vuohi  15:20 - 17:19: apina  17:20 - 19:19: kukko  19:20 - 21:19: koira  21:20 - 23:19: sika:  00:20 - 02:19: rotta  02:20 - 04:19: härkä  04:20 - 06:19: tikkeri  06:20 - 08:19: jänis  08:20 - 10:19: lohikäärme  10:20 - 12:19: käärme  12:20 - 14:19: hevonen  14:20 - 16:19: vuohi  16:20 - 18:19: apina  18:20 - 20:19: kukko  20:20 - 22:19: koira  22:20 - 00:19: sika
Astrologiset menetelmät > Neljän pilarin astrologia > Onnenpilarit

Kuukausipilari on lähtökohta 10 vuoden onnenpilareiden laskemiseen.  Onnenpilarit lasketaan eri kaavan mukaan miehille ja naisille.
10 vuoden onnenpilareita käytetään tutkimaan ihmisen onnessa tapahtuvia vaihteluita.  Ne näyttävät suotuisat ja vaikeat 10-vuotiskaudet sekä minkä tyyppiset asiat nousevat enemmän esille kunkin jakson aikana.
Astrologiset menetelmät > Ziweidoushu

Ziweidoushussa (紫微斗數 zǐwéidǒushǔ - Purppuratähden eli oikeammin Keisaritähden laskeminen) aloitetaan kartan laskeminen neljästä pilarista.  Sen pohjalta asetetaan koulukunnasta riippuen yli kolmestakymmenestä tähdestä lähes kahteensataan tähteen yltävä tähtijoukko 12 palatsiin.  Tähdet eivät ole oikeita tähtiä vaan laskennallisia arvoja.  Jotkin koulukunnat kutsuvat tähtiä "Kolmen kuningaskunnan romanssin" henkilöiden nimillä.
Tähdet sijoitetaan kahteentoista palatsiin, jotka kuvaavat elämän eri osa-alueita.  12 palatsia (shíèrgōng 十二宫) kulkevat vastapäivään tässä järjestyksessä:
Elämänpalatsi (命宫 mìnggōng)
Sisarusten palatsi (兄弟宫 xiōngdìgōng, kirjaimellisesti "isoveli, pikkuveli")
Avioliittopalatsi (夫妻宫 fūqīgōng, kirjaimellisesti "aviomies,vaimo")
Lasten palatsi (子女宫 zǐnǚgōng)
Vaurauspalatsi (財昂宫 cáiánggōng, kirjaimellisesti "vaurauden kasvu")
Sairauspalatsi (疾厄宫 jíègōng)
Matkapalatsi (遷移宫 qiānyígōng, kirjaimellisesti "muuttaa")
Palvelijoiden palatsi (仆役宫 púyìgōng)
Urapalatsi (官祿宫 guānlùgōng,kirjaimellisesti "virka-palkka")
Omaisuuspalatsi (田宅宫 tiánzháigōng,kirjaimellisesti "pelto, talo")
Hyveen palatsi (福德宫 fúdégōng, kirjaimellisesti "onni ja hyve")
Vanhempien palatsi (父母宫 fùmǔgōng)
Lisäksi käytetään kolmattatoista palatsia, ruumiin palatsia (身宫 shēngōng).
Ziweidoushun laskeminen perustuu kuukalenteriin.
Astrologiset menetelmät > Guolao-xingzong

Guolao-xingzong (果老星宗 guǒlǎoxīngzōng - Guolaon tähtikoulu) -menetelmässä käytetään myös kahtatoista palatsia, mutta ne poikkeavat jonkin verran ziweidoushun palatseista.
Elämänmestari (命主 mìngzhǔ)
Ulkonäkö (相貌 xiāngróng; naisilla 相容 xiāngróng)
Hyve (福德 fúdé - onni ja hyve; naisilla 福分 fúfēn - hyvä onni)
Ura (官祿 guānlù - palkka virasta; naisilla 衣祿 yīlù - hyvä onni, kirjaimellisesti vaatepalkka)
Matkustaminen (遷移 qiānyí - muutto; naisilla 閨門 guīmén - talon naistenosan ovi)
Sairaus (疾厄 jíè)
Avioliitto (妻妾 qīqiè - vaimo ja sivuvaimot; naisilla 夫星 fūxīng - miestähti)
Palvelijat (奴僕 núpú - orja ja palvelija; naisilla 奴婢 núbì - orja ja palvelijatar)
Mies ja nainen (男女 nánnǚ - mies ja nainen )
Omaisuus (田宅 tiánzhái - pelto ja talo; naisilla 父母 fùmǔ - isä ja äiti)
Sisarukset (兄弟 xiōngdì - veljet; naisilla 妯娌 zhóulǐ - käly)
Vauraus (財帛 cáibó - vauraus; naisilla 粧奩 zhuānglián - kaunistautumistarpeet ja myötäjäiset)
Palatsit liitetään 12 maalliseen oksaan elämänpalatsin perusteella.  Elämänpalatsi on neljän pilarin sivutuote, joka tässä menetelmässä nostetaan keskeiseksi tekijäksi.
Palatseihin sijoitetaan shensha (神煞 shénshā, kirjaimellisesti: henget, paholaiset) eli symboliset tähdet.  Nämä lasketaan ihmisen neljästä pilarista.
Astrologiset menetelmät > 12 päivystävää virkamiestä

12 päivystävää virkamiestä on 12 päivän kierto, jossa päivän ja kuukauden pilareita verrataan toisiinsa ja näin nähdään päivänpilarin ajankohtaisuus ja täten sen suotuisuus tai epäsuotuisuus.
Virkamiehet ovat:
Jian (建 jiàn) - perustaminen
Chu (除 chú) - poistaminen
Man (滿 mǎn) - toteutuminen
Ping (平 píng) - tasapaino
Ding (定 dìng) - päättäväisyys
Zhi (执 zhí) - jäykkyys
Po (破 pò) - tuho
Wei (危 wēi) - vaara
Cheng (成 chéng) - valmistautuminen
Shou (收 shōu) - sadonkorjuu
Kai (開 kāi) - avaaminen
Bi (閉 bì) - sulkeminen